CELEX: 62008TN0494
Language: sk
Date: 2008-11-14 00:00:00
Title: Vec T-494/08: Žaloba podaná 14. novembra 2008 – Ryanair/Komisia

7.2.2009   
            
            
               SK
            
            
               Úradný vestník Európskej únie
            
            
               C 32/40
            
         Žaloba podaná 14. novembra 2008 – Ryanair/Komisia
   (Vec T-494/08)
   (2009/C 32/78)
   Jazyk konania: angličtina
   Účastníci konania
   
      Žalobca: Ryanair Ltd (Dublin, Írsko) (v zastúpení: E. Vahida, I. Metaxas-Maragkidis, advokáti)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               vyhlásiť v súlade s článkami 230 ES a 231 ES, že implicitné rozhodnutie Komisie o zamietnutí prístupu k dokumentom, o ktorý žalobca žiadal vo svojej žiadosti z 25. júna 2008, je neplatné a že rozhodnutie Komisie z 9. októbra 2008 o zamietnutí prístupu k tým istým dokumentom je ničotné,
            
         
               —
            
            
               subsidiárne vyhlásiť v súlade s článkami 230 ES a 231 ES, že rozhodnutie Komisie z 9. októbra 2008 o zamietnutí prístupu k dokumentom, ku ktorým žalobca žiadal prístup vo svojej žiadosti z 25. júna 2008, je neplatné,
            
         
               —
            
            
               zaviazať Komisiu na náhradu trov konania vynaložených žalobcom v rámci tohto konania, a
            
         
               —
            
            
               prijať akékoľvek ďalšie opatrenie, ktoré by Súd prvého stupňa považoval za vhodné.
            
         Žalobné dôvody a hlavné tvrdenia
   Touto žalobou žalobca navrhuje zrušenie implicitného rozhodnutia Komisie, ktorým sa zamieta žalobcova žiadosť na základe nariadenia č. 1049/2001 (1) o prístup k dokumentom vzťahujúcim sa na konanie o štátnej pomoci vo veci údajného poskytnutia štátnej pomoci na základe zmluvy so spoločnosťou prevádzkujúcou letisko Aarhus. Po uvedenom rozhodnutí bolo vydané výslovné rozhodnutie z 9. októbra 2008. Subsidiárne žalobca v tejto veci navrhuje aj zrušenie tohto výslovného rozhodnutia.
   Na podporu svojej žaloby žalobca uvádza dva žalobné dôvody.
   Po prvé žalobca tvrdí, že zamietnutie Komisie porušuje článok 4 nariadenia č. 1049/2001. Predovšetkým uvádza, že Komisia vykonala súhrnné preskúmanie namiesto toho, aby individuálne preskúmala dokumenty, ktorých sa žiadosť o prístup týkala. Žalobca najmä namieta, že Komisia po právnej stránke dostatočne neposúdila existenciu osobitného, konkrétneho a predvídateľného nebezpečenstva poškodenia chránených záujmov uvedených v článku 4 ods. 2 a 3 uvedeného nariadenia. Ďalej žalobca tvrdí, že Komisia po právnej stránke dostatočne neposúdila, či by čiastočné sprístupnenie dokumentov poškodilo ochranu právneho poradenstva, účelu vyšetrovania alebo rozhodovací proces Komisie, a tým porušila článok 4 ods. 6 uvedeného nariadenia, a že neuplatnila správne zásadu proporcionality. Nakoniec žalobca tvrdí, že Komisia neposúdila dôvody verejného záujmu týkajúce sa práva na obhajobu, transparentnosti a otvorenosti, na ktoré sa žalobca odvoláva.
   Po druhé žalobca tvrdí, že implicitné zamietnutie prístupu k dokumentom Komisiou a jej rozhodnutie z 9. októbra 2008 porušujú povinnosť odôvodnenia podľa článku 253 ES a článku 8 nariadenia č. 1049/2001.
   
      (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, s. 43; Mim. vyd. 01/003, s. 331).